Source: http://www.finlex.fi/fi/esitykset/he/2000/20000101
Timestamp: 2019-11-20 06:19:12+00:00
Document Index: 21012471

Matched Legal Cases: ['kko ', 'kko ', '§2', '§3', '§4', '§5']

HE 101/2000 - Hallituksen esitykset - FINLEX ®
Olet tässä: Finlex › Hallituksen esitykset › 2000 › HE 101/2000
HE 101/2000
Hallituksen esitys Eduskunnalle vuoden 2001 veroasteikkolaiksi
Esitys sisältää ehdotuksen vuoden 2001 valtionverotuksessa sovellettavaksi progressiiviseksi tuloveroasteikoksi ja progressiiviseksi varallisuusveroasteikoksi sekä yhteisön varallisuusveroprosentiksi.
Laki on tarkoitettu tulemaan voimaan vuoden 2001 alusta.
Tuloverolain (1535/92) 124 §:n 4 momentin ja varallisuusverolain (1537/92) 39 §:n 1 momentin mukaan kultakin vuodelta toimitettavassa verotuksessa sovellettavista veroasteikoista säädetään erikseen. Eriytetyssä tuloverojärjestelmässä progressiivinen tuloveroasteikko koskee ainoastaan luonnollisten henkilöiden ja kuolinpesien saamaa ansiotuloa.
Hallitus ehdottaa tuloverotuksen keventämistä 6 400 miljoonalla markalla vuonna 2001. Valtaosa tästä kevennyksestä toteutettaisiin valtion tuloveroasteikkoon tehtävinä kevennyksinä. Erityisesti matalilla palkka- ja yrittäjätulojen tasoilla kevennyksiä on toteutettu myös tulonhankkimisvähennystä ja kunnallisverotuksen ansiotulovähennystä muuttamalla siten kuin valtion vuoden 2001 talousarvioesitykseen liittyvässä tuloverolain muuttamista koskevassa esityksessä tarkemmin ehdotetaan. Edellä mainitun lisäksi tullaan lieventämään eläkkeensaajien verotusta vuonna 2001 alentamalla eläketulon korotettua sairausvakuutusmaksua 0,3 pennillä, minkä kyseisen maksun tuottoa pienentävä vaikutus on vuositasolla noin 180 miljoonaa markkaa.
Esityksessä ehdotetaan verovuodelta 2001 toimitettavassa verotuksessa sovellettavaksi progressiivista tuloveroasteikkoa, jota on kuluvana vuonna sovellettavaan asteikkoon verrattuna lievennetty poistamalla kokonaan asteikon alin tuloluokka sekä korottamalla asteikon muiden luokkien tulorajoja ja alentamalla kaikkia muita marginaaliveroprosentteja 1 prosenttiyksiköllä paitsi ylintä puolella prosenttiyksiköllä. Varallisuusveroasteikko ja yhteisön varallisuusveroprosentti ehdotetaan pidettäviksi ennallaan.
Ehdotetun tuloveroasteikon lievennyksen arvioidaan vähentävän luonnollisten henkilöiden valtion tuloveron tuottoa vuodelta 2001 noin 5 500 miljoonalla markalla kuluvan vuoden veroperusteiden mukaiseen tuottoon verrattuna.
Seuraaviin taulukkoihin on koottu vuoden 2001 tuloveroperusteisiin tässä esityksessä ja tuloverolain muuttamista koskevassa esityksessä tehtyjen muutosehdotusten yhteisvaikutukset eri tulotasoilla olevien palkansaajien sekä eläkkeensaajien veroihin ja veroasteisiin. Taulukon luvuissa on mukana valtion tulovero, kunnallisvero, kirkollisvero, vakuutetun sairausvakuutusmaksu sekä palkansaajilla työntekijän eläkevakuutusmaksu ja palkansaajan työttömyysvakuutusmaksu.
Vuoden 2001 tuloveroperusteisiin ehdotettujen muutosten vaikutus palkansaajan tuloveroasteeseen ja tuloveroihin eri tulotasoilla
Tuloveroaste, %                            Verojen muutos
Palkkatulot, mk/v    Vuonna 2000   Vuonna 2001   Muutos  %-yks.    mk/v   prosenttia
20 000             16,1          12,6           -3,5         -699     -21,7
30 000             18,5          15,2           -3,3         -995     -18,0
40 000             19,7          16,4           -3,2       -1 290     -16,4
50 000             20,4          18,4           -2,0         -983      -9,7
60 000             21,5          20,2           -1,4         -827      -6,4
70 000             22,8          21,4           -1,5       -1 019      -6,4
80 000             24,7          23,1           -1,7       -1 336      -6,7
90 000             26,5          24,8           -1,7       -1 488      -6,2
100 000             28,2          26,5           -1,7       -1 696      -6,0
120 000             30,8          29,2           -1,6       -1 885      -5,1
140 000             33,3          31,7           -1,7       -2 330      -5,0
160 000             35,3          33,8           -1,6       -2 521      -4,5
180 000             36,9          35,4           -1,5       -2 709      -4,1
200 000             38,4          36,7           -1,6       -3 275      -4,3
250 000             41,7          40,2           -1,5       -3 748      -3,6
300 000             43,9          42,5           -1,4       -4 218      -3,2
Vuoden 2001 tuloveroperusteisiin ehdotettujen muutosten vaikutus eläkkeensaajan tuloveroasteeseen ja tuloveroihin eri tulotasoilla
Eläketulot, mk/v     Vuonna 2000   Vuonna 2001   Muutos %-yks.     mk/v   prosenttia
40 000              0,0           0,0           0,0             0       0,0
50 000              8,1           8,0          -0,1           -55      -1,4
60 000             15,4          14,1          -1,3          -777      -8,4
70 000             21,0          19,0          -2,0        -1 374      -9,4
80 000             24,9          23,0          -1,9        -1 525      -7,6
90 000             27,9          25,9          -2,0        -1 830      -7,3
100 000             29,3          27,3          -2,0        -1 960      -6,7
120 000             31,6          29,5          -2,1        -2 460      -6,5
140 000             33,8          31,9          -1,9        -2 720      -5,7
160 000             35,5          33,6          -1,9        -2 980      -5,2
180 000             36,9          35,0          -1,9        -3 360      -5,1
200 000             38,5          36,6          -1,9        -3 860      -5,0
250 000             41,4          39,6          -1,8        -4 510      -4,4
300 000             43,4          41,7          -1,7        -5 160      -4,0
Lakia sovellettaisiin vuodelta 2001 toimitettavassa verotuksessa.
Vuoden 2001 veroasteikkolaki
Vuodelta 2001 toimitettavassa verotuksessa määrätään tuloverolain (1535/1992) perusteella valtiolle ansiotulosta suoritettava tulovero ja varallisuusverolain (1537/1992) perusteella valtiolle suoritettava varallisuusvero tässä laissa olevien veroasteikkojen ja veroprosenttien mukaan.
ansiotulo mk        kohdalla mk           tulon osasta, %
66 000-85 000              50                    14
85 000-117 000          2 710                    18
117 000-184 000          8 470                    24
184 000-325 000         24 550                    30
325 000-                66 850                    37
varallisuus mk      kohdalla mk      varallisuuden osasta, %
1 100 000 -             500                   0,9
ESITYKSEN PÄÄASIALLINEN SISÄLTÖPERUSTELUT1. Ehdotetut muutokset2. Esityksen vaikutukset3. Asian valmistelu4. Riippuvuus muista esityksistä5. VoimaantuloVuoden 2001 veroasteikkolaki1 §2 §3 §4 §5 §